  Анжелика Тихонова корреспондент Удмуртиын Йӧскалык лыдӟетъюртлэн Быдӟым Атыкай ожын быремъёсты но ышемъёсты утчанъя «Поиск солдата» буре ваён элькун акциезлы йылпумъянъёс лэсьтӥзы. Со сярысь ужъюртлэн пресс-службаез ивортэ. 2020-тӥ арын 1-тӥ оштолэзьысен 31-тӥ куартолэзёзь ёросъёсысь но каръёсысь лыдӟетъюртъёсын кылдытэм консультациосъя 125 центръёс калыклэсь вазиськонъёссэс басьтӥзы. Акци улсын элькунысьтымы но мукет улосвылъёсысь (Санкт-Петербургысь, Киров улосвылысь, Пермь, Ставрополь шаеръёсысь) 2 сюрс 603 улӥсьёс юрттэт курыса вазиськизы. Ӧнерчиос ивортодэт утчаны 2 сюрс 900 вазиськонъёс басьтӥзы, со пӧлысь 2 сюрс 644-ез быдэстэмын, 256-езъя тырмыт ивор шедьтыны ӧз луы. Ожгарчиос сярысь ивортонъёс утчан понна ӧнерчиос Россиысь обороная министерстволэн базаосысьтыз, росси, улосвыл но мукет кунъёсысь интернет-ресурсъёсын: «Мемориал», «Подвиг народа в Великой Отечественной войне 1941–1945 гг.» базаосысь, «Память народа» порталысь, электрон буре ваён книгаосысь, «Саксонские мемориалы» порталысь, эскеронъёсъя «Судьбы военнопленных и интернированных в Финляндии 1939–1955 гг.» базаысь, Горд Кирослэн утчаськонъя но ивортодэтъя сайтъёсысьтыз,  ужкагазъёсын «Архивы Арользена»центрлэн сайтысьтыз но мукет интыосысь утчаськизы. Калыклэн вазиськонъёсызъя сяна, библиотекаосын ужасьёс ёрос администрациослэн но мукет ужъюртъёслэн, кылсярысь, шаертодонъя музейёслэн, вазиськонъёссыя ужазы. Соос паркъёсын, данъян пулъёс вылын, стендъёсын, газетъёсын буре ваён плитаос лэсьтыны юрттӥзы, Россиысь обороная министерстволэн «Дорога памяти» ӵектосаз пыриськизы, «Бессмертный полк онлайн» акцие пыриськыны мылкыд карисьёсты гожъязы. Пандемия вакытэ но ӧнерчиос ужамысь ӧз дугдылэ. Куриськонъёсты басьязы, онлайн-консультациос ортчытъязы, Быдӟым Атыкай ож аръёсы бырем яке ышем солдатъёс сярысь ивортодэт утчанъя дэмланъёс лэсьтӥзы Акцие пыриськисьёслы элькунысь Йӧскалык библиотекаысь ӧнерчиос юрттӥськизы. Ӵектослэн «ВКонтакте» мерлыко вотэсысь огиназ ӵем гинэ электрон презентациос, аудиоконсультациос но ышем-бырем солдатъёсты утчанъя мукет дэмланъёс потазы. Со сяна, элькунысь библиотекаос ас ресурсъёссэс кылдытон бордын ужазы. Йӧскалык лыдӟетъюрт нимысьтыз пусйиз «Поиск солдата Воткинск», «Энциклопедия победителей» (Сарапул), «Великая Отечественная война в судьбе моих земляков» (Дэри ёрос), «Помним, гордимся!» (Дэбес ёрос) ӵектосъёсты. Ӧнерчиослэсь тыршемзэс Удмуртиын улӥсьёс вылӥ дунъязы. Асьсэос библиотекарьёс но ӟеч уж лэсьтэмзы сярысь шунытэн веразы. Тодэ вайытом, 22-тӥ инвожое Удмуртия «Минута молчания», «Свеча памяти» но «Красная гвоздика» огъяросси акциос борды итӥськоз. Тегъёс: Мерлык Ижкар Удмуртия ВормонНунал БыдӟымАтыкайож Йӧскалыклыдӟетъюрт тодынвозён  